Ukuyekethiswa KweCovid 19 Lockdown, Sokukhuphula Inani Lababulawa Yileli Gcikwane Kutsho Ingcwethi Zezempilakahle
Linkulumo iza ngesikhathi inani labahlolwa betholakala beleCovid 19 phakathi eZimbabwe, bengazange bavakatshela kwamanye amazwe, liqhubeka liqansa okwethusayo ikakhulu koBulawayo. 
HARARE — Abakumikhankaso yokulwela ilungelo loluntu kwezempilakahle bathi ukuqonga kwenani labatholakala beleCOVID-19 yisibonelo sokungalandelwa kweziqondiso ezabekwa ngabenhlanganiso eye World Health Organization lohulumende. Ingcwethi kwezempilakahle zithi okunye okungabe sokubangela ukuqonga kwaleli nani, yikuyekethiswa kwezinye zeziqondiso zeCovid 19 Lockdown nguhulumende lapho evula izikolo leminye imisebenzi. Linkulumo iza ngesikhathi inani labahlolwa betholakala beleCovid 19 phakathi eZimbabwe, bengazange bavakatshela kwamanye amazwe, liqhubeka liqansa okwethusayo ikakhulu koBulawayo. Umqondisi wenhlanganiso ye Community Working Group on Health umnumzana Itai Rusike, uchasisa ngokulakho ukwenziwa nguhulumende ngemva kwalesi simo lapho eleZimbabwe selingene kuhlandla lesibili i-Second Wave lokumemetheka kweCOVID-19. "Akuyi kumangalisa nxa iziphathamandla zizobuyela ekuthini ziqinise iziqondiso zeLockdown kakhulukazi kula madolabha amabili. Sikubonile kusenziwa kwamanye amazwe okufana labo UK, France lamanye, asebebekele izizalwane zawo, iziqondiso ezilukhuni kakhulu ngemva kokunanzelela ukuqonga kwenani labatholakala belalo umkhuhlane." Ingcwethi kwezempilakahle uDokotela Garry Shava, ukhuthaza uzulu ukuba angayekethisi ukulandela iziqondiso zokuzivikela ukuthelelwa lumkhuhlane okunjengo kugqoka ama mask lokunye. "Abantu sebeyekethisa, izimiso kade zifakwe nguhulumende lezifakwe yi World Health Organisation. Nxa singakhangela kwamanye amazwe, sebesiba labayithi ngesikhiwa, yi second wave of infection okutsho ukuthi abantu asebebanjwa bele Coronavirus sebesiya besengezelela kunani labo. Lokhu kungabe kubangelwa kakhulu yikuyekethisa kwabantu. Abantu sebe, kangithi ngisebenzise ibala lokuthi sebe rilaxsile, nxa ungakhangela kakhulu nxa sisemalokitshini, sekungathi i COVID ngeyasemadolobheni ngoba nxa sisemalokitshini, abantu bayabe bezihlalele nje bengela ma mask. " Kodwa esinye isakhamuzi emzini weMganwini koBulawayo, umnumzana Ernest Ncube uthi okunye kwankona kungaphezu kwamandla abo okufana lokwenzakala emabhasini aweZUPCO. "Umthetho abasawulandeli, akusela leyana esithi yiSoial Distancing lokugeziswa ezandleni akusenziwa. Kumele ukuthi labo babone ukuthi kuyalandelwa ukuze yonke iplan yabo isebenze kakuhle. Konke lokhu okokuthi ama taxi lawo akhangelwe ukuthi alungele ukuhamba emgwaqweni, konke kuyafunakala sibili ngoba kuyingozi okwenzakalayo. Abantu bayaminyana njalo bahamba nga taxi angalunganga ukuba semgwaqweni." Kungalesi sizatho ke uhulumende esithi uphakathi kokudinga ukuthi enzeni ngalokho osekusenzakala elizweni lapho inani labatholakala beleCOVID 19, liqonga mihla ngemihla. Umsekeli kamongameli welizwe enguye njalo umphathintambo wezempilakahle uDr Constantino Chiwenga utshele abephephandaba leSunday News ukuthi kusobala ukuba ilizwe lilakho ukuhlaselwa yilomkhuhlane kuhlandla lesibili, isecond wave, ngoba abantu beqinisa amakhanda bengafuni ukulandela iziqondiso ezabekwa nguhulumende wakhe kanye labenhlanganiso eyeWHO.